Arhiepiscopul Ioachim al Romanului și Bacăului a participat vineri la inaugurarea Spitalului orășenesc „Ioan Lascăr” din Comănești.
La festivitatea de deschidere au participat profesorul emerit dr. Ioan Lascăr, de la spitalul Floreasca, originar din Comănești, reprezentanți ai guvernului, ai instituțiilor locale și județene, cadre medicale și studenți de la facultățile de medicină.
Înaltpreasfințitul Părinte Ioachim a oficiat o slujbă de sfințire, la finalul căreia a adresat un mesaj în care a evidențiat implicarea Bisericii în actul medical.
„Astăzi, pentru noi este o sărbătoare pentru faptul că s-a deschis un izvor de taumaturgie și de vindecare, pentru că acesta este rolul spitalului. Dacă Biserica se ocupă de sănătatea spirituală a credincioșilor, spitalul se preocupă de cea trupească. De aceea, zicem noi că Biserica din toate timpurile a participat la actul educațional, social și medical, acesta din urmă fiind expresia dragostei supreme față de aproapele atunci când el are nevoie”.
Profesorul dr. Ioan Lascăr de la Spitalul Floreasca din Capitală a fost distins cu Ordinul eparhial pentru mireni „Melchisedec Ștefănescu”, clasa I.
Construcția spitalului orășenesc „Ioan Lascăr” din Comănești a început în anul 1948. Unitatea medicală din județul Bacău a beneficiat de un amplu proiect de reabilitare, modernizare și dotare în valoare de 21 milioane de euro.
Lucrările, desfășurate între anii 2009-2024 și coordonate de către managerul Constantin Olaru au presupus realizarea infrastructurii, zidăriei, șarpantei, acoperișului, finisajelor exterioare și interioare, dotărilor, precum și achiziționarea utilajelor și echipamentelor, toate acestea fiind posibile prin finanțarea de către Ministerul Sănătății și Primăria Comănești.
Foto credit: Arhiepiscopia Romanului și Bacăului